Bedeker o obciach

MAS TOKAJ - ROVINA

Ukážka z elektronickej knihy

formát EPUB

ÚVOD

Miestna akčná skupina ( MAS ) TOKAJ - ROVINA

Obce nachádzajúce sa v regióne Zemplín ( Bara, Borša, Cejkov, Čerhov, Černochov, Hraň, Hrčel, Kašov, Kožuchov, Kysta, Ladmovce, Malá Tŕňa, Novosad, Sirník, Slovenské Nové Mesto, Veľká Tŕňa, Viničky, Zemplín, Zemplínske Hradište, Zemplínske Jastrabie, Zemplínsky Branč ) založili MAS TOKAJ – ROVINA .

Dôvodom bol záujem zabezpečiť rozvoj občianskeho života, skvalitniť podmienky pre život miestnych obyvateľov, ochranu životného prostredia, ochranu duchovných hodnôt a kultúrneho dedičstva, podporu drobného podnikania a služieb, rozvoj dopravnej a technickej infraštruktúry, rozvoj cestovného ruchu, vidieckej turistiky a agroturistiky, propagácie a prezentáciu regiónov a pod.

Do spolupráce v rámci MAS TOKAJ – ROVINA sa zapojili tiež podnikatelia a predstavitelia rôznych formálnych i neformálnych združení alebo neziskových organizácií a zväzov.

Zemplín je prihraničný región, ktorý hraničí s Poľskom, Ukrajinou, Maďarskom, na západe s regiónom Šariš a Abov. Územie Zemplína bolo osídlené od pradávnych dôb. Prvým významným centrom bolo staroslovenské hradisko Zemplín, jedno zo sídiel na Veľkej Morave. V 10. storočí bol Zemplín pričlenený do Uhorska a vznikla jedna z prvých uhorských stolíc. Zemplín sa rozdeľuje na Horný Zemplín, ktorého územie spadá pod Prešovský kraj a Dolný Zemplín, patriaci ku Košickému kraju.

Dolný Zemplín tvoria okresy Sobrance, Trebišov a Michalovce okrem obce Strážske. Región Dolného Zemplína susedí zo severu s Horným Zemplínom a zo západu s Košickým regiónom. Jeho východná strana tvorí hranicu s Ukrajinou a južná strana hranicu s Maďarskou republikou. Región Dolného Zemplína sa rozprestiera vo Východoslovenskej nížine v povodí riek Latorica, Bodrog, Ondava, Topľa a Laborec. Severnú časť regiónu obopínajú svojim horstvom Západné Karpaty, Vihorlatské vrchy s vyhliadkovým Sninským kameňom 1005 m n. m.

Hlavný tok povodia - Bodrog, ktorý vzniká spojením Latorice a Ondavy pri obci Zemplín, sa vlieva do Tisy pri meste Tokaj v Maďarsku. Bodrog je po celej svojej dĺžke (t.j. od obce Zemplín až po jeho výtok z územia SR) splavný, využíva sa hlavne pre nákladnú dopravu. Osobná doprava sa vykonáva len príležitostne a sporadicky.

Zaujímavým územím Dolného Zemplína je Vinohradnícka oblasť Tokaj.

Územie Vinohradníckej oblasti Tokaj je jedným z najmenších nielen na Slovensku, ale aj v globálnom kontexte – túto oblasť tvoria katastrálne územia siedmych obcí Vinohradníckej oblasti Tokaj –Slovenské Nové Mesto, Čerhov, Malá Tŕňa, Veľká Tŕňa, Bara, Černochov and Viničky. Na základe rozhodnutia miestnych predstaviteľov sú do tejto oblasti zahrnuté aj obce Borša, Ladmovce a Zemplín, ktoré sa nachádzajú v tzv. nárazníkovej oblasti. Vzhľadom na vynikajúce podmienky na pestovanie a spracovanie viniča, vznikla na území týchto obci Tokajská vínna cesta ako produkt vínneho a vinohradníckeho turizmu

Obec Bara

Adresa: Obecný úrad, Bara 7, 076 32 Borša

Telefón: 056 / 679 22 43

E-mail: obecbara@kid.sk

Web: www.bara.ocu.sk

Obec vznikla v roku 1960 zlúčením Malej a Veľkej Bary. Leží na južnej časti Východoslovenskej nížiny na juhozápadnom úpätí Zemplínskych vrchov. Nadmorská výška v strede obce je 180 m.

Prvá písomná zmienka o obci Malá Bara je z roku 1296. Obec Veľká Bara sa spomína od roku 1416 ako Nagbary. Avšak prvé dôkazy o činnosti ľudí na tomto území pochádzajú z mladšieho úseku staršej doby kamennej. V tejto lokalite sa našli hrudy modelovacej hliny, ktoré môžeme na základe doterajšieho stavu poznania považovať za najstaršie doklady o úmyselnom vypaľovaní hliny na východe Slovenska.

Kostol v Malej Bare (reformovaný pôvodne románsky) z polovice 13. storočia bol rozšírený v 15. storočí a upravený v 19. storočí. Tento kostol je chránenou kultúrnou pamiatkou. Prieskumom stavby a archeologickým výskumom sa zistilo, že zo slohovo výrazných prejavov románskej architektúry z polovice 13.storočia sa zachovalo tehlové murivo presbytéria, okienka vo svätyni a oblúčikový vlys na apside kostola. Na severnej strane kostola sa archeologickým výskumom odkryli základy sakristie z konca 14. storočia.

Preskúmala sa aj novoveká krypta, symbolický hrob a kamenný náhrobník s vytesaným krížom, bronzový prsteň, strieborné mince, koráliky so strieborným záveskom z náhrdelníka, medené nášivky na odev a keramika.

História pestovania vína je veľmi dlhá. Po vpáde Tatárov sa územie obce vyľudnilo, preto kráľ Belá IV. povolal talianskych pestovateľov hrozna, ktorí začali pestovať odrodu furmint.

Staré vínne pivnice v šesťdesiatych a sedemdesiatych rokoch 20. storočia zničili používaním agresívnych umelých hnojív. Tie doslova rozpustili pivničné stropy a nastal zával. V súčasnosti sú v Bare novovybudované pivnice, umiestnené aj v záhradách malopestovateľov. Zaujímavými miestami v katastri obce sú vinohradnícka lokalita na kopci Piliš (Pilis) a miesta kde rastú chránene rastliny - snežienky ( Stredný vrch ) a hlaváčik jarný( Malá Bara ).

Obec Bara je súčasťou Vinohradníckej oblasti Tokaj a taktiež Tokajskej vínnej cesty.

Obec Borša

Adresa: Obecný úrad, Ružová 188/2, 076 32 Borša

Telefón: 056/679 22 13, 668 33 50

E-mail: obecborsa@dornet.sk

Web: obecborsa.szm.sk, http://borsa.e-obce.sk

Osídlenie územia sa podľa archeologických nálezov viaže k mladšej dobe kamennej. Prvá hodnoverná listina, potvrdzujúca obec, je z roku 1267 v listine kráľa Bela IV.

Počiatky feudálneho sídla v Borši siahajú do 15. storočia, kedy sa tu nachádzal rozsiahly vodný hrad chránený zemnými valmi a vodnými priekopami. Tento hrad bol postavený na mieste staršieho predchodcu, ktorý tu už stál za čias kráľa Bela IV. po tatárskom vpáde.

V neskorších obdobiach sa pôvodný neskorogotický vodný hrad, s dominantným pevnostným charakterom, postupne prestavoval na reprezentačno-pevnostné feudálne sídlo - tzv. hradný kaštieľ už v renesančnom slohu. Toto obdobie sa už spája s pôsobením Františka Rákocziho, ktorý sa v kaštieli 27. marca 1676 narodil.

V interiéri kaštieľa sa zachovali renesančné portály, krby, ale aj staršie architektonické prvky zo stredovekého objektu. Zo strany nádvoria môžeme vidieť na prízemí arkády z 18.stor. V obnovených miestnostiach kaštieľa je umiestené múzeum s artefaktmi k dejinám kaštieľa a rodu Rákoczi. Dodnes sú zachované aj priekopy, najlepšie na severnej a západnej strane. Okolie kaštieľa tvorí UNESCO-m chránený lesík s množstvom vzácnych drevín.

Najvzácnejšou sakrálnou pamiatkou obce je evanjelický kostol, ktorý pochádza z polovice 13. storočia. Spomedzi viacerých drobných sakrálnych stavieb je zaujímavá storočná murovaná zvonica.

V chotári obce bol vykonaný geotermálny vrt. Prameň vody s teplotou 36°C by mohol byť využitý ako zdroj pre termálne kúpalisko.

Lákadlom sú aj povestné vinné pivnice s chýrnym tokajským vínom. Obec Borša je súčasťou Tokajskej vínnej cesty.

Obec Cejkov

Adresa: Obecný úrad, Cejkov 334, 076 05 Cejkov

Telefón: 056/679 50 26

E-mail: obec.cejkov@trenet.sk

Web: www.cejkov.sk

Archeologické, jazykovedné i písomné pramene poskytujú informácie vedúce k názoru, že cejkovské sídlisko jestvuje od 9. až 10. storočia, takže Cejkov patril ku starobylým slovienskym dedinám v tomto kraji.

Najstarší doklad o Cejkove, menovite o tamojšom kostole je z roku 1332. Vtedy Pavol, farár v tamojšom kostole, zasvätenom Panne Márii, zaplatil do pápežskej pokladnice tri groše. Najstaršie uhorské priame písomné doklady o dedine sú z rokov 1370 a 1374. Prvá písomná zmienka priamo o obci Cejkov sa datuje do roku 1381, kedy sa nazývala Cheke.

Obec sa vyvíjala v blízkosti hradu Cejkov, postaveného v 13. storočí. Hrad bol postavený po tatárskom vpáde v 13. storočí. Bol pomerne malý, ale obohnaný vysokým valom. Na prelome 14.-15. storočia bol zbúraný. Roku 1407 však kráľ Žigmund povolil hrad obnoviť. V 15. storočí bol v rukách bratríkov, a preto ho po zdolaní bratríckeho hnutia roku 1471 snem nariadil zbúrať. Avšak hrad ešte roku 1478 stál. Zbúralo ho až roku 1673 cisárske vojsko, kvôli účasti majiteľa hradu na Vesselényiho sprisahaní. Dnes na jeho mieste vidno len pozostatky muriva.

Významnou sakrálnou pamiatkou obce je gréckokatolícky kostol postavený v roku 1805.

Obec Čerhov

Adresa: Obecný úrad, Dlhá 100, 076 81 Čerhov

Telefón: 056/679 32 22

E-mail: obeccerhov@zoznam.sk

Web: www.cerhov.sk

Prvá písomná zmienka o obci pochádza z roku 1076. Čerhov sa spomína v listine z roku 1398 ako staršia zemianska osada. Roku 1567 dedinu spustošili Tatári a niekoľko rokov bola opustená. Pravdepodobne až v 16. storočí postavili v Čerhove kostol. Od roku 1598 a ešte v roku 1646 v ňom vysluhovali bohoslužby evanjelickí reformovaní kazatelia. V roku 1858 bol prestavaný do podoby, ktorú má dodnes a je zasvätený k úcte Panne Márii. Nachádza sa v ňom obraz Vzkriesenia Lazára od V. Klimkoviča a krypta bývalého zemepána J. Hercza.

Popri poľnohospodárstve a vinohradníctve sa obyvateľstvo venovalo aj remeslám- debnárstvu, kováčstvu, kolárstvu, košikárstvu a roľnícke ženy aj tkáčstvu.

V obci otvorili Tokajskú turistickú informačnú kanceláriu (ul. Dlhá 230, tel. 0905 212 421, 0915 999 009). Slúžiť bude návštevníkom a turistom prichádzajúcim do Vinohradníckej oblasti Tokaj, a to ako miesto, kde získajú základné informácie o prírodných, historických či kultúrnych pamiatkach, ako aj o ubytovacích alebo stravovacích možnostiach v regióne.

Zaujímavým miestom pre turistov je Dom tradícií, kde sú umiestnené zbierky zamerané na etnológiu (dobový nábytok, kuchynské náčinie, krosná, kolovraty, produkty ručných prác ako napr. výšivky, obrusy, tkané látky). Súčasťou expozície je aj poľnohospodárke náčinie.

Židovský cintorín v obci (pri vstupe do dediny, vedľa železničného priecestia) je udržiavaný a pôvodne tu pochovávali Židov z celého okolia. K dominantám obce patrí aj kúria z 1. polovice 19. storočia.

V obci sa nachádza zrekonštruovaná podzemná obecná pivnica, v ktorej sa konajú pravidelné degustácie. Vždy sa na nich predstavuje niektorý z miestnych malopestovateľov.

Koniec ukážky

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

ÚVOD

Obec Bara

Obec Borša

Obec Cejkov

Obec Čerhov